VSL sklep Cst 603/2016
Sodna praksa višjih sodišč, 2016-10-04

Damjan Orož (preds.), Andreja Strmčnik Izak (poroč.), Irena Dovnik

pravica do pritožbe - opozorilo na posledice neplačila sodne takse - premalo plačana sodna taksa - domneva umika pritožbe

Če sodišče ugotovi, da sodna taksa v roku ni plačana ali da ni plačana v celoti, nastopijo zakonsko določene posledice, v konkretnem primeru fikcija umika pritožbe. Ni sporno, da je pritožnik sodno takso zaradi pomote plačal v napačnem znesku, in sicer 0,50 EUR premalo. Na tako stroge posledice - tudi v primeru, ko je zaradi pomote pri vnosu zneska nakazila sodna taksa premalo plačana v tako minimalnem znesku, kot je to v konkretnem primeru - bi morala biti stranka izrecno opozorjena.

Ob tehtanju ustavnih pravic in zagotavljanju fiskalne discipline je v konkretnem primeru potrebno ugotoviti, da je bila upniku z umikom pritožbe kršena pomembnejša pravica od fiskalnega interesa države.

Pritožbi se ugodi, izpodbijani sklep se razveljavi.

1. Sodišče prve stopnje je z izpodbijanim sklepom pritožbo upnika štelo za umaknjeno.

2. Zoper navedeni sklep se je upnik pritožil smiselno zaradi zmotne ugotovitve dejanskega stanja.

4. Pritožnik navaja, da je sodno takso pravočasno plačal. To potrjuje uradni zaznamek sodišča (na PD 106), iz katerega je še razvidno, da je bila sodna taksa za pritožbo plačana v znesku 20,00 EUR in ne v znesku 20,50 EUR, kot je bilo upniku naloženo s plačilnim nalogom z dne 28.4.2016. Iz podatkov v spisu izhaja, da je sodišče prve stopnje pritožnika z dopisom 29.6.2016 obvestilo, da sodne takse ni poravnal v pravilnem znesku, pritožnik pa je sodišče 8.7.2016 obvestil, da je pri nakazilu prišlo do nenamerne pisne napake ter prosil za navodilo, kako naj pomotoma premalo plačani znesek 0,50 EUR poravna.

5. Če sodišče ugotovi, da sodna taksa v roku ni plačana ali da ni plačana v celoti, nastopijo zakonsko določene posledice, v konkretnem primeru fikcija umika pritožbe. Ni sporno, da je pritožnik sodno takso zaradi pomote plačal v napačnem znesku, in sicer 0,50 EUR premalo. Določba 105.a člena ZPP sicer res ne predstavlja posega v pravico strank iz 25. člena Ustave; toda na tako stroge posledice - tudi v primeru, ko je zaradi pomote pri vnosu zneska nakazila sodna taksa premalo plačana v tako minimalnem znesku, kot je to v konkretnem primeru - bi morala biti stranka izrecno opozorjena. Takega konkretnega opozorila o posledicah premalo plačane sodne takse ne vsebuje niti sklep, zoper katerega je pritožnik vložil pritožbo, niti plačilni nalog, s katerim je bila pritožniku sodna taksa odmerjena. Oba sklepa vsebujeta (le) splošno opozorilo o posledicah neplačane sodne takse, kar po presoji višjega sodišča glede na okoliščine konkretnega primera ne zadostuje za tako strogo sankcijo, zaradi katere je stranki odvzeta pravica do pritožbe in pravnega varstva.

6. Zaostritev procesne discipline in razbremenitev sodišča nepotrebnega administriranja delujeta v smeri zagotavljanja sodnega varstva brez nepotrebnega odlašanja. Prav tako ni mogoče odrekati razumnosti ureditvi, ki plačilo sodne takse določa kot procesno predpostavko. Vendar pa je ob tehtanju ustavnih pravic in zagotavljanju fiskalne discipline, v konkretnem primeru potrebno ugotoviti, da je bila upniku z umikom pritožbe kršena pomembnejša pravica od fiskalnega interesa države, zaradi česar je bilo potrebno sklep sodišča prve stopnje razveljaviti (3. točka 365. člena ZPP v zvezi s 121. členom ZFPIPP).

Pisni odpravek se ujema z elektronskim izvirnikom sklepa.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.